<classify> MAKAMU wa Pili wa Rais wa Serikali ya Mapinduzi ya Zanzibar, Balozi Seif Ali Iddi amesema Tanzania ipo tayari kutekeleza maamuzi yaliyofikiwa na mawaziri wa Jumuiya ya Maendeleo Kusini mwa Afrika wa Sekta ya Tehama, Uchukuzi, Habari na Hali ya Hewa ikiwamo kutumia ubunifu wa teknolojia kusukuma mbele maendeleo.Katika hatua nyingine Benki ya Maendeleo ya Afrika AfDB na Benki ya Maendeleo ya Afrika Kusini, zimekubali kushirikiana na SADC kutekeleza miradi mbalimbali ya maendeleo katika sekta hizo ili kuwezesha upatikanaji wa ajira.Akizungumza wakati wa kufunga mkutano wa mawaziri wa SADC katika sekta hizo, Balozi Iddi alisema tija ya mkutano huo, itaonekana pale nchi wanachama zitakapochukua hatua ya kutekeleza yaliopendekezwa ikiwamo kuhakikisha mifumo ya kiteknolojia kusaidia nchi hizo. Alisisitiza kuwa Tanzania ipo tayari kuyafanyia kazi kikamilifu yalioamuliwa. Nawahakikishia kuwa Tanzania ipo tayari kuyafanyia kazi yote yaliyoamuliwa katika mkutano huu na nawahakikishia kuwa katika kipindi chote cha Uenyekiti wa SADC kama ilivyo misingi yetu, tutaendelea kujenga umoja na ushirikiano kwa maendeleo ya ukanda mzima, alisema. Alizitaka nchi wanachama kutumia mapendekezo ya Tehama yaliyofikiwa kuongeza wigo wa biashara ndani ya ukanda ili kuongeza ajira kwa kuimarisha miundombinu ya pamoja katika anga, reli, barabara, maji na kuimarisha mifumo ya hali ya hewa.Mwenyekiti wa mawaziri hao wa sekta ya Tehama, Uchukuzi, Habari na Hali ya Hewa, Waziri wa Ujenzi, Uchukuzi na Mawasiliano, Isack Kamwelwe, alisema mkutano huo umekuwa na tija kubwa katika sekta hizo na wamefikia makubaliano.  <topic>: KITAIFA 